Cole Palmer

Cole Jermaine Palmer (lindur më 6 maj 2002) është një futbollist profesionist anglez i cili luan si mesfushor-sulmues ose anësor për klubin anglez Chelsea dhe kombëtaren angleze. Ai konsiderohet si një talentët më të mirë në botë si dhe njihet për driblimet, lojën organizative dhe qetësinë.

Palmer është produkt i akademisë së Manchester Cityt, me të cilën debutoi në vitin 2020. Ai fitoi tripletën kontinentale në sezonin 2022–23. Pas kësaj, ai u transferua te Çelsi për 40 milion £, duke shënuar 22 gola dhe 17 asiste në sezonin e tij të parë në Stamford Bridge.

Palmer ka luajtur me disa ekipe moshash të Anglisë, duke fituar Kampionatin Evropian 2023 me ekipin nën-21. Ai debutoi me ekipin e parë në vitin 2023 si dhe mori pjesë në UEFA Euro 2024, duke shënuar golin e vetëm të ekipit të tij në finale.

Jeta e hershme
Cole Jermaine Palmer u lind më 6 maj 2002 në Wythenshawe të Manchesterit. Ai u rrit në Wythenshawe sëbashku me motrën e tij dhe dy prindërit. Babai i tij punonte si denist kurse mamaja si vlerësues i disleksisë. Përveç punës si dentist, babai i Palmer luajti futboll amator për gati dy dekada, me Palmer i cili e ndiqte vazhdimisht. Palmer ndoqi shkollën e St. Bede në bashkpunim me akademinë e Manchester Cityt.

Palmer është me origjinë nga Shën Kits dhe Nevis nga ana e babait të tij. Gjyshi i tij emigroi në Angli në vitin 1960 kurse stërgjyshërit e tij ishin pjesë e gjeneratës Windrush, të cilët kishin mbërritur pesë vite më herët. Palmer vendosi flamurin e Anglinë dhe Shën Kits dhe Nevis, në nder të vendlindjes së tij dhe vendit të origjinës.

Karriera me klube
Manchester City
parapamje|majtas|170px|Palmer në vitin 2016.
Pavarësisht se ishte tifoz i Manchester United, Palmer u bë pjesë e akademisë së klubit rival Manchester City, duke u vendosur fillimisht në ekipin nën-8. Ai i kaloi me rradhë ekipet e moshave, duke qënë kapiten i ekipit nën-18 në sezonin 2019–20. Palmer pati shqetësime në moshë 14 vjeç, pasi fiziku i tij ishte shumë i imët për futbollin profesionist. Kjo gjë bëri që trajnerët e akademisë të kërkonin largimin e tij, një kërkesë kjo që u refuzua nga drejtori Jason Wilcox.

Palmer bëri debutimin e tij me ekipin e parë të Cityt më 30 shtator 2020 në fitoren 3–0 në transfertë kundër Burnleyt në raundin e katërt të Kupës së Ligës. Ai shënoi golin e parë me klubin më 21 shtator 2021 në fitoren 6–1 kundër Wycombe Wanderers po në Kupën e Ligës. Më 16 shtator, Palmer u aktivizua në ndeshjen kundër Burnleyt në Premier Ligë si dhe shënoi një tregolësh për ekipin nën-23 në të njëjtën ditë. Më 19 tetor, ai shënoi në UEFA Ligën e Kampioneve në fitoren 5–1 kundër Club Brugge në fazën e grupeve, duke regjistruar golin e tij të parë në kompeticionet evropiane. Më 7 janar 2022, Palmer shënoi në fitoren 4–1 kundër ekipit të Ligës së Dytë Swindon Town në debutimin e tij në FA Cup.

Më 6 gusht 2023, Palmer shënoi golin e parë të ekipit të tij në ndeshjen e FA Community Shield kundër Arsenalit pasi kishte hyrë si zëvëndësues në pjesën e dytë. Megjithatë, Arsenali barazoi në minutat shtesë dhe fitoi ndeshjen pas gjuajtje të penalltive. Dhjetë ditë më vonë, ai shënoi në ndeshjen e UEFA Super Kupës kundër Seviljes, me Cityn që fitoi trofeun pas gjuajtjeve të penalltive.

Chelsea
2023–2024: Transferimi dhe sezoni i parë në Stamford Bridge
Më 1 shtator 2023, Palmer firmosi një kontratë shtatë-vjeçare me Çelsin me mundësi rinovimi për një vit. Shuma e transferimit u raportua të ishte 40 milion £ plus 2.5 milion £ në bonuse të ndryshme. Ai debutoi një ditë më pas në humbjen minimale 1–0 kundër Nottingham Forest, duke u aktivizuar si zëvëndësues në minutën e 62të. Më 7 tetor, Palmer shënoi golin e parë me Çelsin, një penallti, si dhe asistoi golin e Nicolas Jackson në fitoren 4–1 kundër Burnleyt në Premier Ligë. Më 6 nëntor, Palmer shënoi dhe asistoi sërisht në një tjetër fitore 4–1, këtë herë kundër ekipit rival Tottenham Hotspur. Gjashtë ditë më pas, Palmer shënoi një penallti në momentet e fundit të ndeshjes kundër ish klubit të tij Manchester City, duke i dhënë Çelsit një pikë pasi ndeshja u mbyll në barazim 4–4.

Më 30 dhjetor, Palmer shënoi dygolëshin e parë si futbollist profesionist në fitoren 3–2 në transfertë kundër Luton Town. Goli i tij i dytë u shpall Goli i Muajit i Premier Ligës si dhe ai u emërua si kandidat për çmimin Lojtari i Muajit i Premier Ligës për dhjetorin, gjatë së cilës ai shënoi katër gola dhe dhuroi dy asiste. Më 23 janar 2024, ai shënoi një tjetër dygolësh në fitoren 6–1 kundër Middlesbrough në gjysëm-finalen e FA Cup, duke ndihmuar Çelsin të kualifikohej në finale me rezultatin e përgjithshëm 6–2. Pas kësaj, ai shënoi në humbjen 4–2 kundër Wolverhampton Wanderers në Stamford Bridge, duke u bërë lojtari i parë nën-21 vjeç i klubit që shënon 10 gola në një sezon të Premier Ligës.

Më 2 mars, Palmer asistoi golin e Axel Disasit në ndeshjen kundër Brentfordit. Me këtë asist, ai u bë lojtari i Çelsit me më shumë gola dhe asiste në një sezon në moshën 21 vjeç ose më poshtë, duke thyer rekodin e holandezit Arjen Robben, i cili në sezonin 2004–05 kishte regjistruar 16 gola dhe asiste. Gjatë muajit mars ai shënoi tre gola dhe dy asiste, duke u nominuar sërisht për çmimin e lojtarit të muajit. Më 4 prill, ai shënoi një tregolësh në fitoren 4–3 me përmbysje kundër Manchester United, përfshirë dy gola në minutat shtesë. Ai u bë lojtari i 200të që shënon tre gola në një ndeshje të Premier Ligës si dhe lojtari i tretë më i ri që i shënon tre gola në një ndeshje Manchester United.

Më 15 prill, Palmer shënoi katër gola në fitoren 6–0 kundër Evertonit, duke u bërë lojtari i 31të në Premier Ligë që e arrin këtë gjë. Ai gjithashtu u bë lojtari i parë i Çelsit që shënon tre ose më shumë gola në dy ndeshje gjatë një sezoni në Premier Ligë si dhe u bë lojtari i tretë i klubit që shënonte 20 ose më shumë gola në sezonin debutues, pas Jimmy Floyd Hasselbaink në 2000–01 dhe Diego Costës në 2014–15. Më 5 maj, ai shënoi në fitoren 5–0 kundër West Ham United, duke u bërë lojtari i 3të në Premier Ligë që arrin 30 kontribute (gol dhe asist). Gjashtë ditë më vonë, ai luajti ndeshjen e 50të në Premier Ligë, duke asistuar në fitoren 3–2 kundër Nottingham Forest. Me këtë asist, Palmer arriti në kuotën e 10 asisteve, duke u bërë lojtari i 13të në histori që shënon 20 gola dhe asiston 10 të tjerë në një sezon.

Palmer e mbylli sezonin 2023–24 me 27 gola dhe 15 asiste në të gjitha kompedicionet. Ai u shpall fitues i çmimeve Lojtari i Ri i Sezonit i Premier Ligës dhe PFA Lojtari i Vitit i Tifozëve, si dhe u shpall Lojtari i Sezonit i Çelsit. Ai gjithashtu u nominua për çmimet Lojtari i Sezonit i Premier Ligës dhe FWA Futbollisti i Vitit. Goli i tij kundër Evertonit në prill u nominua për çmimin Goli i Sezonit i Premier Ligës.

Karriera ndërkombëtare
Të rinjtë
Palmer përfaqësoi ekipin nën-17 në UEFA Kampionatin Evropian nën-19 2019.

Më 27 gusht 2021, ai u ftua për herë të parë në ekipin nën-21. Ai shënoi një nga dy golat e fitores kundër Kosovës në debutimin e tij në ndeshjen e vlefshme për kualifikueset e UEFA Kampionatit Evropian nën-21 2023. Palmer u thirr të luante në finalet e turnamentit. Ai e nisi finalen si titullar me Anglinë që fitoi minimalisht 1–0 kundër Spanjës, duke fituar trofeun për herë të tretë në histori.

Ekipi i parë
Më 13 nëntor 2023, Palmer u thirr për herë të parë në ekipin e parë të Anglisë për ndeshjet kualifikuese të UEFA Euro 2024 kundër Maltës dhe Maqedonisë së Veriut. Ai debutoi katër ditë më pas në fitoren 2–0 kundër Maltës në Wembley Stadium, duke hyrë në fushë si zëvëndësues në minutën e 61të.

Në maj 2024, Palmer u përfshi nga trajneri Gareth Southgate në listën paraprake me 33 lojtarë për turnamentin. Ai shënoi golin e parë ndërkombëtar më 3 qershor në ndeshjen miqësore përgatitore kundër Bosnje dhe Hercegovinës. Tre ditë më vonë, ai u përfshi në listën përfundimtare me 26 lojtarë.

Palmer luajti ndeshjen e tij të parë në turnament më 25 qershor kundër Sllovenisë në ndeshjen e fundit të grupit C. Ai luajti si zëvëndësues edhe në ndeshjen e raundit të 16-tave kundër Sllovakisë, ku Anglia fitoi në kohën shtesë. Në çerek-finalen kundër Zvicrës, Palmer shënoi një nga penalltitë e fitores 5–3 me penallti të Anglisë. Më 10 korrik, Palmer hyri si zëvëndësues në minutat e fundit të ndeshjes gjysëm-finale kundër Holandës dhe asistoi golin e fitores të shënuar nga Ollie Watkins, duke kualifikuar Anglinë në finalen e një Kampionati Evropian për të dytin edicion rresht. Katër ditë më pas, Palmer u aktivizua si zëvëndësues në minutën e 70të dhe shënoi golin e barazimit kundër Spanjës tre minuta më vonë me një gjuajtje nga jashtë zone. Megjithatë, Spanja në fund fitoi 2–1.

Profili i lojtarit
Palmer është një organizator i cili dallohet për pasimet, driblimet si dhe shënimin dhe asistimin e golave. Tipari i tij më i dallueshëm është qetësia e tij, sidomos në gjuajtjet e penalltive, duke fituar edhe pseudonimin "Cold Palmer". Ai njihet gjithashtu për festimin golave duke fërkuar shpatullat (duke pretenduar sikur ka ftohtë), një festim që ai ia atribuon ish-shokut të tij të skuadrës te Manchester City, Morgan Rogers. Palmer është këmbë-majtë por ai mund të luaj edhe me të djathtën. Ish-trajneri i Bristol Cityt dhe i Sunderlandit, Lee Johnson, e përshkroi Palmerin si një "matador që tregon shpatullën e tij" dhe vlerësoi aftësinë e tij teknike.

Statistikat e karrierës
Klube

+ Ndeshjet dhe golat sipas klubit, sezonit dhe kompeticionitKlubiSezoniLigaFA CupEFL CupEvropaTjetërGjithsejDivizioniNdshGolaNdshGolaNdshGolaNdshGolaNdshGolaNdshGolaManchester City U212019–20————20202021–22————1111Gjithsej————3131Manchester City2020–21Premier League00001010—202021–22Premier League40112131101132022–23Premier League140413040002512023–24Premier League10———2232Gjithsej19052618132416Chelsea2023–24Premier League33226162——45252024–25Premier League660000200086Gjithsej3928616220005331Gjithsej karriera5828113123101639738

Kombëtarja

+ Ndeshjet dhe golat sipas ekipit kombëtar dhe vititEkipi kombëtarVitiNdshGolaAnglia202320202472Gjithsej92

Golat me kombëtaren
Rezultatet e Anglisë të listuara të parat, kolonat e golave tregojnë rezultatin pas çdo goli të shënuar nga Palmer.

+ Lista e golave ndërkombëtar të shënuar nga Matteo DarmianNr.DataVendiNdshKundërshtariGoliRezultatiKompeticioni13 qershor 2024St. James' Park, Newcastle upon Tyne, Angli31–03–0Ndeshje miqësore214 korrik 2024Olympiastadion, Berlin, Gjermani91–11–2Finalja e UEFA Euro 2024

Trofe
Klube
Manchester City
Premier League: 2022–23
FA Cup: 2022–23
UEFA Liga e Kampioneve: 2022–23
UEFA Super Kupa: 2023

Chelsea
EFL Cup finalist: 2023–24

Kombëtarja
Anglia nën-21
UEFA Kampionati Evropian nën-21: 2023

Anglia
UEFA Kampionati Evropian finalist: 2024

Personale
Lojtari i Ri i Vitit i London Football Awards: 2024
Lojtari i Sezonit i Çelsit: 2023–24
Lojtari i Sezonit i Lojtarëve i Çelsit: 2023–24
Lojtari i Muajit i Premier Ligës: prill 2024
Goli i Muajit i Premier Ligës: prill 2024, gusht 2024
Lojtari i Ri i Sezonit i Premier Ligës: 2023–24
PFA Lojtari i Vitit i Tifozëve: 2023–24
PFA Lojtari i Ri i Vitit: 2023–24
Ekipi i Sezonit i Premier Ligës i Tifozëve: 2023–24
Ekipi Fantasy i Sezonit i Premier Ligës: 2023–24

 Referime 

Lidhje të jashtme

Profili te uebfaqja e Chelsea F.C.
Cole Palmer – Rekordi në kompeticionet e UEFAs

Kategoria:Lindje 2002
Kategoria:Njerëz që jetojnë
Kategoria:Futbollistë anglezë
Kategoria:Futbollistë në kombëtaren angleze
Kategoria:Futbollistë në Manchester City F.C.
Kategoria:Futbollistë në Chelsea F.C.
Kategoria:Futbollistë në Premier League
Kategoria:Futbollistë në UEFA Euro 2024
Kategoria:Lojtarë fitues të UEFA Ligës së Kampioneve